Niy ma nadzieje dlŏ ludzkości, 8.04.2018
- Heresztowane listki
- Polska we krwi
- Ino do chopōw
We Turynie chop do łōńskigo roku robiōł za briftrygra. Niydŏwno szandarzi zastawiyli go w aucie do rutynowyj kōntrole i ôbejzdrzeli, iże ze zadku mioł siedymdziesiōnt listkōw i nōż do jejich ôtwiyraniŏ. Pojechali tōż do jego chałpy i znŏdli tam 400 kilogramōw niydoniysiōnyj poczty. Chop im pedzioł, że dostowoł za mały geltak i beztōż bez trzi lata roboty na poczcie niy dōniōs żŏdnyj korespōndyncyje. Pamiyntŏcie, jak u wŏs w robocie mieliście kogoś, fto tak źle robiōł, iże dostoł podwyżkã i zaczōn robić lepij? Jŏ tyż niy.
Dalszŏ tajla artykułu niżyj
Zdrzōdło: The Guardian
We Holandyji Polŏk kerowoł lastautym, co miało na plandece reklamã Polski. „Polska. Made in Poland” – stoło na bokach. Jakiś inkszy kerowca zazwōniōł po szandarōw, bo lastauto jechało po cołkij drōdze. Jak przijechali, to za tyn czas chop zdōnżōł już wjechać do przikopu. Bōł tak naprany, iże sztyry razy przekroczōł limit alkoholu we ôrganizmie. No ja, żeby reklamować Polskã, trzeba jã mieć dosłownie we krwi.
Zdrzōdło: Omroep Zeeland
We Japōniji ôd wiyncyj jak tysiōnca lŏt ôrganizuje sie walki sumo. Tradycyjnie kobiyty niy mogōm wchodzić na ring, ino chopi. Burmistrz Maizuru pŏd w czasie gŏdaniŏ do publiczności w czasie turnieju Grand Sumo i zarŏz pognało do niego pŏrã ôsōb, postrzōd nich kobiyty. Bez megafōn czōnek Japōńskigo Tŏwarzistwa Sumo wziōn wołać, że majōm zejś ze ringu i zrobiyła sie chaja. Niykerzi sie niy kapli, że za nami hned 1/5 dwudziestego piyrszego stoleciŏ.
Zdrzōdło: The Mainichi
szl_Latn szl_Latn szl_Latn szl_Latn szl_Latn szl_Latn eng_Latn szl_Latn lim_Latn szl_Latn szl_Latn